Na pohodu na Sv. Primož znova zbrali več kot 10.000 evrov
V soboto, 19. septembra, smo znova dokazali, da lahko skupaj naredimo veliko dobrega za lokalno skupnost, ko združimo dobro voljo in dobro družbo v dobrodelni namen. V organizaciji Modrih novic ter njihovih partnerjev in podpornikov je potekal štirinajsti Dobrodelni pohod na Sv. Primož, na katerem so zbrali 10.070 evrov.
Ideja o dobrodelnem pohodu sega v leto 2013. Sodelavci revije Modre novice so želeli ustvariti prireditev z dobrodelno noto, ki bi v nasprotju s številnimi drugimi pomagala ljudem v lokalni skupnosti. V prvih letih so se povezali z lokalnimi organizacijami, zadnja leta pa uspešno sodelujejo z Zvezo prijateljev mladine Slovenije. Zbrana sredstva so namenjena programu Pomežik soncu, s čimer otrokom iz petih občin, v katerih izhaja revija Modre novice – Kamnik, Domžale, Mengeš, Trzin in Komenda – omogočijo brezplačno letovanje na morju. V trinajstih letih so na dobrodelnih pohodih skupaj zbrali skoraj 70.000 evrov, letos pa so temu dodali še 10.070 evrov.
Z dobro voljo se je dan začel že navsezgodaj, ko je pohodnike ob vznožju poti na Sv. Primož za lažji vzpon pričakala kava. Zabavno je bilo tudi na poti: pohodniki so lahko preizkusili srečo z vrtenjem nagradnega kolesa ali se fotografirali ob čudovitem pogledu na vrh Sv. Primoža, najmlajšim pa je korak lažje stekel ob nagradnem lovu na zaklad. Tudi na vrhu nikomur ni bilo dolgčas: poskrbljeno je bilo za malico, otroci pa so bili za vzpon nagrajeni z medaljo, lahko so se fotografirali z maskoto, se naučili himne dobrodelnega pohoda ali si poslikali obraz. Starejši so se zabavali ob glasbi Dua Ajd Čao in Ansambla Viharnik. Tudi letos ni manjkala torta velikanka.
Svojo podporo dobrodelnemu namenu so z udeležbo na pohodu izrazili tudi predstavniki občin, ki finančno pomagajo pri organizaciji pohoda: župan občine Kamnik Matej Slapar, županja občine Domžale Renata Kosec, župan občine Trzin Peter Ložar in župan občine Komenda Jurij Kern. Prav vsi so se strinjali, da je tudi letošnji dobrodelni pohod odlično uspel, ter pohvalili pohodnice in pohodnike za njihovo pripravljenost pomagati. »Ko ljudje stopimo skupaj, lahko dosežemo tudi nemogoče. Dobrodelni pohod Modrih novic ima pri tem pomembno mesto, saj so zbrana sredstva namenjena pomoči otrokom v lokalnem okolju. Dogodki, kot je današnji, kažejo, da imamo ljudje še vedno čut za sočloveka,« so poudarili. Organizatorjem se je v imenu Zveze prijateljev mladine Slovenije zahvalila Anja Vogrič, ki je povedala: »Naša društva sodelujejo s šolami in centri za socialno delo. Tako pomagamo tudi staršem, ki morda ne zberejo poguma, da bi sami poiskali pomoč. Ravno včeraj sem prejela pismo, v katerem se nam je fant zahvalil za plačilo položnic, kar mu omogoča obiskovanje obšolske dejavnosti. Obljubljamo, da bodo vsa sredstva do zadnjega evra namenjena otrokom in mladostnikom iz vaše regije.« 
»Ko skupaj stopimo, vsem lažje gre,« pravi refren himne dobrodelnega pohoda in tako ilustrira njegovo osnovno poslanstvo. Modre novice so znova – že štirinajstič zapored – dokazale, da so iz leta v leto pomembnejši regionalni medij, ki življenja v skupnosti ne le zapisuje, temveč ga tudi oblikuje in soustvarja.
Hvala vsem, ki ste se udeležili 14. dobrodelnega pohoda na Sv. Primož!

